יזהר אשדות

נעוריו ותחילת דרכו

אשדות נולד בשנת 1958 בירושלים אך לאחר חצי שנה הוריו עברו אל מחוץ לעיר. עם זאת, שאר משפחתו המשיכה לגור בירושלים, כך שהוא העביר שם חלק ניכר מילדותו. בגיל 11 החל אשדות לעסוק במוזיקה, כאשר החל ללמוד לנגן על גיטרה. אשדות הוא שמאלי אך בשונה מכל גיטריסט שמאלי אחר - שהופך את סדר המיתרים בגיטרה כדי שיוכל לבצע עם יד שמאל את התפקיד המסורתי של היד הימנית - הפך רק את הגיטרה, ועד היום מנגן בגיטרה חשמלית שמאלית, כשסדר המיתרים הוא של ימנית הפוכה. לכן, בתחילה היה לו קשה למצוא מורה לגיטרה שיסכים ללמד אותו "לנגן הפוך".
בגיל 13 הקים בבית הספר שלמד, "נוף ים", את להקתו הראשונה, שנקראה "הכלבים האדומים".
בשנת 1977, התגייס אשדות לגלי צה"ל, שם עבד כעורך מוזיקלי. במקביל המשיך לעבוד על המוזיקה שלו, והקליט את השיר "מאומה לא קרה" למילים שלו ושל אמו (לימים נלקח הלחן לשיר "לראות אותה היום" של תיסלם). בתקופת שירותו הצבאי הכיר אשדות את יאיר ניצני, אשר עבד כטכנאי בגלי צה"ל. השניים התחברו והפכו לשותפים מוזיקליים. מאוחר יותר נפגשו עם דני בסן, אשר שירת באותה תקופה בלהקת חיל האוויר. אשדות ובסן הקימו חברת דיסקו והפכו לתקליטנים במסיבות. לניצני הייתה חברה דומה, והוא ואשדות כתבו את השיר "תנו לי רוק'נ'רול", כפרודיה על מקצועם. כך נוצר הגרעין של להקת תיסלם.

כמפיק ומעבד מוזיקלי בשנות השמונים

נסיונו הראשון של אשדות כמפיק מוזיקלי היה עוד בימי תיסלם, כאשר הוא ויאיר ניצני הפיקו למני בגר את השירים "הלילה לבד" ו"אמא יש לי להקה". ב-1983, לאחר שהתפרקה הלהקה, הלחין ועיבד את שירה של אסתר שמיר "קלף חזק", שהפך לשם אלבומה מ-1984. בסוף השנה הפיק פעם ראשונה אלבום שלם, את אלבום הבכורה של קורין אלאל. אשדות אף הלחין ועיבד את השיר "תן לי קצת ממך" למילותיו של יעקב גלעד. עוד באותה שנה הלחן ועיבד את "הבוקר שלמחרת" לאלבומה של נורית גלרון "נגיעה אחת רכה". 
שנה מאוחר יותר, הפיק יחד עם משה לוי את אלבומו של בעז שרעבי "אצלי הכל בסדר". בין השירים באלבום בלטו "את לי לילה", "תני לי יד" ושיר הנושא. בהפקת האלבום השתתף גם ניצני, אשר שב לעבוד עם אשדות. באותה שנה גם הפיק ועיבד את השירים "שיר השחרור" ו"אין לי זמן" של מני בגר, את "גלבי" של עפרה חזה.
בשנת 1985 שיחק אשדות בסרט "שוברים". אשדות הלחין את רוב שירי הסרט ועיבד את כולם, כולל הלהיט הגדול "שירו של שפשף" שביצע מאיר בנאי. אשדות אף שר במספר שירים בסרט, בהם "הנה הגעתי", "איך לאהוב אותך" (עם גלי עטרי) ו"זהב טהור" (עם סי היימן). בעבודה על הסרט הכיר אשדות את אלונה קמחי, אשר הפכה לבת זוגו ולשותפתו ליצירה.
בשנת 1986 החל אשדות לעבוד עם שלמה ארצי על הקלטת האלבום לילה לא שקט, אך ארצי לא אהב את התוצאה והקליט את השירים בעיבודו של רביב גזית, ללא עזרתו של אשדות. באותה שנה הלחין ועיבד אשדות את אחד משיריו היחידים של יאיר ניצני, "האשם תמיד", אשר בוצע בתוכנית הרדיו "מה יש". במקביל עיבד מספר שירים באלבומו של אבי טולדנו תרקדי את הלילה, והפיק את אלבום הבכורה של דני בסן, בו גם הלחין את השיר "ככלות הקול והתמונה". בסוף השנה חזר אשדות לשתף פעולה עם עפרה חזה, והפיק את אלבומה ימים נשברים. אשדות עיבד את כל שירי האלבום בהם שיר הנושא, "בוא ונגן אותי", "כל הקלפים" / "ליידי", "להמשיך לצעוד" ו"הכאב הזה", אותו הלחין יחד עם חזה.
בשנת 1987 הפיק אשדות את אלבום הבכורה של אדם, סוד. הוא הלחין ועיבד את רוב שירי האלבום, בהם "סוד", "אין מוצא" (לחן של מיץ' הילר), "הכרזת מלחמה", "נוסע רחוק", "תמונות" ו"זריחה על המדבר". האלבום היה לאחד המצליחים ביותר של התקופה, ומכר יותר מ-45,000 עותקים. היה זה גם אחד משיתופי הפעולה הראשונים בין אשדות לאלונה קמחי, אשר כתבה את השירים "סוד", "הכרזת מלחמה", "נוסע רחוק" ו"תמונות".
בשנת 1988, הפיקו אשדות וניצני רמיקס של עפרה חזה לשיר "אם ננעלו". השיר הפך ללהיט גדול באירופה באותה שנה, וצעד במקום הראשון במרבית מדינות היבשת. אלבומה של עפרה Shaday, שהופק במרביתו על ידי אשדות, הפך גם הוא לרב מכר ברחבי העולם כאשר מכר בכלמעלה מ-1.5 מיליון עותקים בסך הכל.
באותה שנה הפיק את אלבומו השני של אדם, מרחוק לרחוק, אשר שיחזר את ההצלחה של קודמו. בין היתר הלחין ועיבד אשדות לאלבום את השירים "היא רוקדת לבדה" (בעיבוד בלבד), "לא לוקח בקלות", "שקיעה אחת", "מכור לאהבה" (עיבוד), ו"מצטער", אשר זכה בתואר שיר השנה של רשת ג'. בסוף אותה שנה יצא אלבומה השני של סי היימן, התקליט השני. אשדות עיבד בו את רוב השירים, בהם "עולם תעשייתי", "משוטטת" ועוד.
בשנת 1989 יצא אלבום הבכורה של להקת החברים של נטאשה בהפקתו של אשדות. אשדות אף עיבד מספר שירים באלבום, בהם "את לא", "שיר אחר" ו"אוגי". באותה שנה הפיק את אלבומו השני של דני בסן, הילד שבי, בו גם היה אחראי על העיבודים יחד עם רן בגנו. באלבום בלטו בעיקר השירים "דרכנו" ו"דברים שרציתי לומר". עוד באותה שנה הפיק ועיבד אשדות את אלבומה השלישי של סי היימן, עובדים בכביש, בו נכללו בין היתר השירים "גראפיטי תל אביב 89" ו"זה כואב".
בשנת 1990, שבע שנים לאחר פירוקם, התאחדה להקת תיסלם לסיבוב הופעות. בעקבות הצלחת ההופעות, הוציאה הלהקה אלבום אוסף, נגנו עכשיו, בו נכללו שני שירים חדשים - "פרצופה של המדינה" שכתב ניצני והלחינו כל חברי הלהקה, ו"יש לך אותי", שהלחין אשדות למילים של צוף פילוסוף.
בשנת 1991 הפיק מוזיקלית את מופע הבכורה של אתי אנקרי רואה לך בעיניים (בעקבות אלבומה הראשון מ-1990), בישל את פסקול הסרט "גמר גביע", ועיבד ללהקת פורטרט את השירים "הכל מבינה" ו"פתי מאמין".
עם תחילת שידורי ערוץ 2 החדש (1993), הלחין אשדות את מנגינת לוח השידורים שליוותה את הערוץ עד סוף שנות ה-90 והופקה על ידי הרשות השנייה לטלוויזיה ולרדיו.

קריירת סולו לצד המשך הפקה ועיבוד

בשנת 1992 הוציא אשדות אלבום סולו ראשון, "יזהר אשדות". אשדות הלחין, עיבד והפיק את כל שירי האלבום, בהם "איש השוקולד", "הלילות שלנו", "מה תאמרי", "מלך שלך" ו"נועה של הים". את רוב שירי האלבום כתבה אלונה קמחי, בהם "איש השוקולד", "הלילות שלנו" ו"נועה של הים". אשדות כתב שלושה שירים לאלבום: "עד הפחד הבא", "מלך שלך" ו"דרך ארוכה". האלבום הצליח במכירות, והיה לאלבום זהב. בעקבות הצלחת האלבום יצא אשדות לסיבוב הופעות עם שירי האלבום, ומספר שירים של תיסלם.
במקביל לקריירת הסולו, המשיך אשדות בשיתופי פעולה עם אמנים אחרים. באותה שנה עיבד אשדות את שירם של להקת שפיות זמנית "פרחים לבנים", והלחין למיקיאגי את השיר "רציתי להחליף", אותו ביצע בפסטיגל. בשנת 1993 הפיק את אלבומו של אלון אולארצ'יק "תגיד לי מה אתה מרגיש", בו גם היה שותף בעיבוד חלק מהשירים.
בשנת 1994 הוציא אשדות את אלבום הסולו השני שלו, שנקרא גם הוא "יזהר אשדות". האלבום כלל את הלהיטים "הבלדה על", "הירושימה שלי" ו"צילו של יום קיץ", שגם צולם לקליפ הראשון שלו. בעיבודים ובהפקה המוזיקלית היה שותף משה לוי, ובין כותבי השירים נמנו אלונה קמחי, חמי רודנר, דן תורן, דני דותן ומאיר גולדברג. למרות הלהיטים הגדולים האלבום לא זכה להצלחה מסחרית.
באותה שנה הפיק אשדות את אלבומם השלישי של החברים של נטאשה, "רדיו בלה בלה", בו גם עיבד את הלהיטים "עכשיו אני" ו"אני לא רוקד כשעצוב".
בשנת 1995 הוציא אשדות את אלבום ההופעה "הופעה חיה בהארד-רוק קפה". לצד להיטיו של אשדות בביצועים מחודשים, כלל האלבום שני שירים חדשים: "התחלות" ו"בכל פעם שאני מתאהב". בהופעה אף התארחה קורין אלאל, אשר שרה עם אשדות את שירה "תן לי קצת ממך". האלבום זכה להצלחה מסחרית גדולה, עוד יותר משני אלבומי האולפן הראשונים של אשדות.
באותה תקופה הפך אולפן ההקלטות של אשדות לאחד המובילים בארץ, ואשדות היה מעורב בהפקת ועיבוד אלבומים רבים. בשנת 1997 הפיק מוזיקלית את אלבומה השלישי של אתי אנקרי "למרות ובגלל", בו עיבדו השניים את השירים במשותף. בין היתר נכללו באלבום "עוד לא נרגע בינינו", "ככה לגמור", "האישה", "נלקח ממני סוד" ועוד. כעבור שנה הפיק ועיבד יחד עם ברי סחרוף את אלבום הבכורה של מיכה שטרית, "מסמרים ונוצות", בו נכללו הלהיטים "טבריה", "אינתה עומרי" ו"מסמרים ונוצות", בו היו השניים שותפים להלחנה. באותה שנה אף היה אחראי על העריכה הדיגיטלית באלבומו של סחרוף "נגיעות", וחידש את שירו של שמוליק קראוס "זה קורה" לפרויקט "עבודה עברית" בהפקתו של שטרית. בנוסף עיבד את אלבומה היחיד של להקת פרה קדושה, "Two Good".
עוד שנת 1998 הקליט אשדות את אלבומו השלישי, "זמן קסם". היה זה האלבום הראשון אשר הקליט אשדות באולפן הפרטי שלו. באלבום שיתף אשדות פעולה עם ברי סחרוף בשלושה שירים, בהם שיר הנושא שכתב שחר אריאל, בנו של מאיר אריאל. לאלבום כתב אריאל (מאיר) את השיר "למה לא", כחודש לפני מותו.

המאה ה-21

לרגל השקת אתר הורדות המוזיקה הראשון בארץ בשנת 2000, הרכיב אשדות אלבום אוסף מיוחד שנמכר אך ורק באינטרנט בשם "לך עם הלב". האלבום כלל ביצועים מהופעות חיות וביצוע ראשון של אשדות לשיר "רגע" שהלחין ללהקת פרה קדושה. באותה שנה גם עיבד את השירים באלבומה השני להקת גאיה, "רוקדים ושרים".
בשנת 2001 השתתף אשדות בהלחנת, הפקת ועיבוד מספר שירים באלבומו השני של מיכה שטרית, "סנטיאגו דה קובה", בהם הלהיט "נמנע ממך". כעבור שנה עיבד את החידוש של שרית וינו-אלעד וחני פירסטנברג לשיר "דרכנו", אשר הלחין במקור לדני בסן. החידוש זכה להצלחה רבה, ונבחר כ"שיר השנה" במצעד הפזמונים של התחנות רשת ג' וגלגלצ. בנוסף עיבד אשדות באותה שנה את אלבומו המצליח של דויד ברוזה "זה הכל או כלום", בו בלטו שיר הנושא ו"בוכה אל הקירות". בשנת 2004 עיבד אשדות חידוש מצליח נוסף לסדרת הטלוויזיה "הבורגנים", הפעם את שירו של איתן מסורי "אלוהים נתן לך במתנה".
בשנת 2004 הקים אשדות לייבל עצמאי, והראשונה לחתום בו הייתה הזמרת רונה קינן. באותה שנה הפיק ועיבד אשדות את אלבום הבכורה של קינן, "לנשום בספירה לאחור". מאוחר יותר חתם בלייבל גם הזמר פיטר רוט.
בשנת 2005 יצא אלבום האולפן הרביעי של אשדות, "במרחק נגיעה מכאן". שיר הנושא, אשר נכתב על ידי יהלי סובול, היה ללהיט הגדול ביותר מהאלבום. שירים בולטים נוספים מהאלבום כללו את השיר "אבנים" שבו השתתפה רונה קינן ואת "כל האור שרק אפשר לשאת". באותה שנה הלחין אשדות את השיר "נערה מהצפון" לתוכנית "מפגשיר" של ערוץ 24, בה שר את השיר בדואט עם שלומי סרנגה.
שנה מאוחר יותר עיבד שיר נוסף לתוכנית, "הריקוד המוזר של הלב" של גידי גוב ורונה קינן. באותה שנה הפיק ועיבד את אלבומה של נורית גלרון "מה שהשמיים נותנים", ואת אלבום הבכורה של הראל סקעת. השיר "ואת" שעיבד לאלבום היה השיר הרביעי בעיבודו של אשדות אשר זכה בתואר "שיר השנה" ברשת ג'.
בשנת 2007 הוציא אשדות אלבום אוסף שני, "הלילות שלנו". בנוסף לשיריו הישנים, הקליט אשדות לאלבום שלושה שירים חדשים: "כביש לכיוון אחד" אשר הלחין למילים שלו ושל צוף פילוסוף, "לאן פנינו עכשיו", ו"מטעי הדובדבן של אוקראינה", בו שיתף פעולה עם מוקי. באותה שנה יצא אלבומה השני של רונה קינן, "עיניים זרות", בהפקה ועיבוד של אשדות.
באוגוסט 2008 הוציא אשדות את אלבום ההופעה "ריקוד קטן", שתיעד את סיבוב ההופעות שערך בסגנון מוזיקה אירית. האלבום כלל שיר אחד חדש, את שיר הנושא, שהלחין אשדות למילים של יהלי סובול עבור הפסטיבל האירי בתל אביב. כמו כן נכללו באלבום הנעימה "Eric and the Angels" והשיר העממי Whiskey in the Jar.
בשנת 2011 הפיק את אלבומה של רונה קינן "המראות ונחיתות".
בשנת 2012 יצא אלבום האולפן הראשון של אשדות מזה שבע שנים, "עניין של הרגל". האלבום הורכב כמעט כולו משירים שכתבה אלונה קמחי, שמהם התפרסם הסינגל "ערב בלי טלפון". שיר אחד באלבום, "שמש סתיו", כתב יהלי סובול. באלבום התארחה אפרת גוש בדואט "אל אש בהירה". בהפקה המוזיקלית של השירים השתתף המוזיקאי משה לוי.
שיר הנושא מתוך האלבום, "עניין של הרגל", שאת מילותיו כתבה אלונה קמחי, עורר סערה ציבורית בשל תוכנו. השיר מתאר את ההשפעה שיש לשגרה בשטחים על חיילי צה"ל, שגרה שלעיתים, לדעת מחברת השיר, מביאה אותם לנהוג באכזריות ובחוסר חמלה. השיר נפסל להשמעה ב"גלי צה"ל" בתוכניות שאינן תוכניות אקטואליה, ואף תחנות אחרות בחרו להדירו.
בשנת 2013 השתתף כיועץ למנטורית שירי מימון בפרק בתוכנית הריאלטי אקס פקטור ובאותה שנה הוציא אלבום בשם Solo. Live! שהוקלט בהופעות הסולו של יזהר, בהן הוא מופיע לבד על הבמה. באלבום נכללו לראשונה בקריירה של יזהר גרסאות כיסוי שלו לשירים שהלחינו אחרים, כמו ״אהבה לבנת כנף״ של בועז שרעבי ו- Working Class Hero של ג'ון לנון, אותו הוא מבצע עם רונה קינן.
בקיץ 2014, במהלך מבצע צוק איתן, התכנסו אשדות ויהלי סובול (מילים) לסדנת כתיבה בת שלושה שבועות שבמהלכה כתבו מספר רב של שירים שמתוכם מצאו ששה מהם את דרכם לאלבום הבא של יזהר, כך הולך הרוח, שיצא בחודש יולי 2018. האלבום כלל גם ששה קטעים אינסטרומנטליים שיזהר יצר לבדו, בעבודה עם מערכת Eurorack של סינטיסייזרים מודולריים. את האלבום הפיק מוזיקלית יזהר יחד עם משה לוי.

חיים פרטיים

אשדות הוא בן-זוגה של השחקנית והסופרת אלונה קמחי. ב-1998 נולד בנם עיליי.
אשדות הוא פעיל מפלגת מרצ ואף נואם בעצרות וכנסים של המפלגה. בבחירות לכנסת השבע עשרה הוצב במקום 107 ברשימת המפלגה ובבחירות לכנסת התשע עשרה הוצב במקום 88.